text: বাংলাদেশ রেলওয়ে ক্লাস ২৯০০ বাংলাদেশ রেলওয়ে কর্তৃক পরিচালিত বাংলাদেশের মিটার-গেজ ডিজেল–বৈদ্যুতিক লোকোমোটিভের একটি শ্রেণী। এই শ্রেণীর মোট ৩৯টি লোকো ১৯৯৯, ২০০৪, ২০১১ ও ২০১৩ সালে বাংলাদেশ রেলওয়ের বহরে যুক্ত হয়।
  
  সূচনাকাল থেকে এই শ্রেণীর লোকো মূলত আন্তঃনগর ট্রেনে ব্যবহার করা হয়। এছাড়াও কিছু মেইল/কমিউটার ও লোকাল ট্রেনে এর ব্যবহার রয়েছে। মালবাহী ট্রেনে এই শ্রেণীর লোকো মাঝেমধ্যে ব্যবহার করা হয়।
  
  প্রস্তুতকারক বিবরণ 
  ২৯০০ শ্রেণীর লোকো যুক্তরাষ্ট্রের ইলেক্ট্রো-মোটিভ ডিভিশনের (ইএমডি) লাইসেন্স নিয়ে দক্ষিণ কোরিয়ার হুন্দাই রোটেম উৎপাদন করে। এদের মডেল ইএমডি জিটি১৮এলএ-২, যা ২৬০০ শ্রেণীর সাথে সাদৃশ্যপূর্ণ। এই ৩৯টি লোকো ৪ ধাপে বাংলাদেশে আসে:
  
   ১৯৯৯: ২৯০১–২০০৮
   ২০০৪: ২৯০৯–২৯১৯
   ২০১১: ২৯২০–২৯২৮
   ২০১৩: ২৯২৯–২৯৩৯
  
  যান্ত্রিক বিবরণ 
  এই লোকোগুলোতে ইএমডি ৮-৬৪৫ই৩সি প্রাইম মুভার ব্যবহার করা হয়েছে। এদের ক্ষমতা ১,৫০০ অশ্বশক্তি এবং এরা সর্বোচ্চ ১০৭ কিমি/ঘণ্টা পর্যন্ত চলতে পারে। এদের চাকার বিন্যাস হলো এ১এ-এ১এ।
  
  এদেরকে বাংলাদেশের অন্যতম সফল লোকো শ্রেণী বলা হয়ে থাকে। ২০২০ সাল পর্যন্ত প্রায় সকল লোকো সচল রয়েছে। ১৯৮৮ সালে ২৬০০ সিরিজের লোকো বাংলাদেশে আসে। ২৬০০ ও ২৯০০ একই ধরনের লোকো। শুধু ২৬০০ শ্রেণীরগুলো জিএমডির তৈরি। ২৭০০ শ্রেণীর লোকোর সাথেও এদের মিল রয়েছে।
  
  বাংলাদেশের পাশাপাশি মালয়েশিয়ার Keretapi Tanah Melayu জন্য ১৭টি, ঘানার ঘানা রেলওয়ের জন্য ১৪টি ও জেনারেল মোটরসের জন্য একটি, সবমিলিয়ে মোট ৩১টি ইএমডি জিটি১৮এলসি-২ মডেলের লোকো উৎপাদন করা হয়। এই লোকো ও ইএমডি জিটি১৮এলএ-২ লোকো প্রায় একই। তবে কিছু পার্থক্য রয়েছে যেমন, সেগুলোর চাকার বিন্যাস এ১এ–এ১এ না হয়ে সি–সি হয়েছে।
  
  শ্রেণীকরণ ও সংখ্যায়ন 
  এই লোকোগুলোর সংখ্যা-সিরিজ/শ্রেণী হচ্ছে ২৯০০, এবং এদেরকে ২৯০১ থেকে ২৯৩৯ পর্যন্ত সংখ্যায়িত করা হয়েছে। এদের শ্রেণী-নাম/স্পেসিফিকেশন হচ্ছে “এমইআই-১৫”। এখানে, এম = মিটার-গেজ, ই = ডিজেল-ইলেক্ট্রিক, আই = হুন্দাই রোটেম এবং ১৫ = ১৫ × ১০০ = ১,৫০০ অশ্বশক্তি।
  
  রং 
  
   আকাশী নীল-হলুদ
   সবুজ-হলুদ
   গাঢ় নীল-হলুদ
   সাদা, সাথে লাল ও সবুজ ডোরা (বর্তমানে নেই)
  
  রক্ষণাবেক্ষণ 
  ২৯০০ শ্রেণীর লোকোগুলোর বেজ চট্টগ্রাম রেল বিভাগে। এদেরকে দিনাজপুরের পার্বতীপুরের কেন্দ্রীয় লোকোমোটিভ কারখানায় (কেলোকা) ও চট্টগ্রামের পাহাড়তলী ডিজেল শপে রক্ষণাবেক্ষণ করা হয়।
  
  দুর্ঘটনা 
  
   ০৭/১০/২০১৬: সকালে হবিগঞ্জ জেলার নোয়াপাড়া রেলওয়ে স্টেশনে পারাবত এক্সপ্রেসের সাথে থাকা ২৯৩৩ নং লোকোর নিচের অংশের জ্বালানি ট্যাংকে আগুন লেগে যায়। তখন চলন্ত ট্রেনটিকে দ্রুত থামানোর উদ্দেশ্যে ব্রেক চাপা হলে এর কয়েকটি কোচ লাইনচ্যুত হয়। তবে এই দুর্ঘটনায় কোনো হতাহতের ঘটনা ঘটেনি। লোকোটি সম্পূর্ণ বিকল হয়ে যায়। একে পাহাড়তলী ডিজেল কারখানায় রাখা হয়। পরে ২০১৯ সালের ১৫ই মে একে কেন্দ্রীয় লোকোমোটিভ কারখানায় মেরামতের জন্য নেওয়া হয়। লোকোটি সম্পূর্ণ খুলে ফেলে পুননির্মান ও বিভিন্ন যন্ত্রাংশ মেরামত করা হয়। সম্পূর্ণ অচল হয়ে যাওয়া লোকোটির ইলেকট্রিক্যাল ও ইলেকট্রনিকস ব্যবস্থাও প্রতিস্থাপন করা হয়। প্রায় ৩ কোটি বাংলাদেশি টাকা ব্যয়ে একে মেরামত করা হয়। পরবর্তীতে ২০২০ সালের ২৫শে মার্চ লোকোটিকে রেল বহরে যুক্ত করা হয়। ধারণা করা হয়, মেরামতের ফলে প্রায় ৩০ কোটি বাংলাদেশী টাকা সাশ্রয় হয়েছে। তবে একই বছরের ২৮শে জুন ট্র্যাকশন মোটরের ত্রুটিজনিত কারনে এটি আবার বিকল হলে আবার একে মেরামত করে ৭ই জুলাই রেল বহরে যুক্ত করা হয়। ১১ দিন পর ১৮ই জুলাই লোকোটি পুনরায় বিকল হয়।
   ১২/১১/২০১৯: ব্রাহ্মণবাড়িয়ার কসবা উপজেলার মন্দবাগ রেলস্টেশনে রেলওয়ের লাল সিগনাল মিস করে স্টেশনে দাঁড়ানো উদয়ন এক্সপ্রেসের সাথে চলন্ত তূর্ণা এক্সপ্রেসের মারাত্নক সংঘর্ষ হয়। এতে করে তূর্ণা এক্সপ্রেসের সাথে থাকা লোকোমোটিভ ২৯২৩ মারাত্নক ক্ষতিগ্রস্ত হয়। সেই দুর্ঘটনায় প্রায় ১৬ জন নিহত ও শতাধিক আহত হন। ২০১৯ সালের ডিসেম্বর থেকে সেই লোকোমোটিভ মেরামত করে আবারও রেলসেবায় যোগ করা হয়।
  
  চিত্রশালা
  
  তথ্যসূত্র
  
  বহিঃসংযোগ 
  
  বিষয়শ্রেণী:বাংলাদেশের ডিজেল-ইলেক্ট্রিক লোকোমোটিভ
  বিষয়শ্রেণী:ইলেক্ট্রো-মোটিভ ডিভিশন লোকোমোটিভ
  বিষয়শ্রেণী:মিটার গেজ ডিজেল লোকোমোটিভ
  বিষয়শ্রেণী:এ১এ-এ১এ লোকোমোটিভ
  বিষয়শ্রেণী:১৯৯৯ সালে প্রবর্তিত লোকোমোটিভ
title: বাংলাদেশ রেলওয়ে ক্লাস ২৯০০